Térségi (járási) szintű közösségi művelődési közszolgáltatások kialakítása

A Közösségi Művelődési és Művészeti Főosztály szakmai tervei

A **térségi (járási) szintű** közösségi művelődési közszolgáltatások kialakításának célja a **kistelepülések**, elsődlegesen a **hátrányos helyzetű aprófalvak** **közszolgáltatás-hiányának** orvoslása. A települések e körében jellemzően **nem dolgozik szakember**, kisebb hányadukban még közösségi együttlétekre alkalmas infrastruktúra, azaz **megfelelő közösségi szintér sincs**.

|  |  |  |  |  |
| --- | --- | --- | --- | --- |
|  |  | **Nincs közösségi művelődési szakember** | **Nincs közművelődési intézmény** | **Megfelelő közösségi színtér sincs** |
| ***Járás besorolása***[[1]](#footnote-1) | ***Települések száma*** | ***Települések száma*** | ***%*** | ***Települések száma*** | ***%*** | ***Települések száma*** | ***%*** |
| Kedvezményezett  | 826 | 520 | 63 | 774 | 94 | 45 | 5 |
| Fejlesztendő  | 206 | 130 | 63 | 186 | 90 | 20 | 10 |
| Komplex programmal fejlesztendő | 502 | 336 | 67 | 463 | 92 | 40 | 8 |
|  | **1 534** | **986** | **64** | **1 423** | **93** | **105** | **7** |

A Közösségi Művelődési és Művészeti Főosztály két közszolgáltatás-szervezési módot dolgozott ki a helyzet orvoslása érdekében. Mindkettő a **Közkincs-modellre**, azaz az egymás mellett, illetve egy térségben, járásban található települések, intézmények **együttműködésére** épül.

# Aprófalvas térségek közösségfejlesztési célú kiegészítő támogatásának bevezetése

A **területi különbségeket csökkentő** differenciált közszolgáltatás szervezés első lépését 2015-ben tette meg az EMMI: a települési önkormányzatok nyilvános könyvtári és közművelődési feladataihoz nyújtott lakosságszám-arányos támogatás **minimális összegét 1,2 millió Ft-ban rögzítette**. Ezzel a kistelepüléseken is megteremtődött a kulturális alapellátás egyik legfontosabb elemének, a **közösségi színtér biztosításának** a feltétele. A támogatás fedezetet nyújt a **színtér működtetésével** kapcsolatos kiadások (fűtés, világítás, minimális eszközbeszerzés) és a **közösségi tevékenységek** finanszírozására, **szakember foglalkoztatását azonban nem teszi lehetővé**. Az új támogatási forma erre a problémára nyújtana megoldást.

A központi költségvetés – a lakosságszám-arányos támogatás forráshelyét is jelentő – IX. Helyi önkormányzatok támogatásai fejezetében megteremtendő forrás lehetővé tenné, hogy a **közös önkormányzati hivatalt működtető** települések **közösen** foglalkoztassanak egy olyan – a településfejlesztésben is jártas – **közösségfejlesztő**, **közművelődési szakembert**, aki a közös önkormányzati hivatal illetékességébe tartozó **2-5 településen** **szervezi, koordinálja** a **közösségépítési** folyamatokat. A szakember-ellátás új típusú, **költséghatékony** megszervezése garantálhatná, hogy a legkisebb és leghátrányosabb helyzetű településeken is elinduljanak, felgyorsuljanak a **település- és közösségfejlesztési folyamatok**. Az új támogatási forma elősegítené továbbá

* a kistelepülések közösségi művelődési és nyilvános könyvtári feladataihoz nyújtott, **lakosságszám-arányos** támogatás **megfelelő, szakmailag segített felhasználását**,
* a **közösségépítési, településfejlesztési** folyamatok elindulását, illetve felgyorsulását.

A támogatás lehívására a kedvezményezett járásokban lévő, a közös hivatalokat fenntartó önkormányzatok lennének jogosultak, azzal a megkötéssel, hogy **az alkalmazandó szakember tevékenysége nem szorítkozhat a közös hivatalt fenntartó településre**. A kedvezményezett járások besorolásáról szóló 290/2014. (XI. 26.) Korm. rendelet szerinti, különböző besorolású járásokban az alábbi számú település és közös hivatal található.

|  |  |  |
| --- | --- | --- |
| **Kedvezményezett (közös önkormányzati hivatalt működtető települések)** | **Érintett települések száma** | **Közös hivatalok (alkalmazható szakemberek) száma** |
| A kedvezményezett járásban található települések | **1534** | **432** |
| A fejlesztendő és a komplex programmal fejlesztendő járásban található települések | **708** | **225** |
| A komplex programmal fejlesztendő járásban található települések | **502** | **149** |

# Amatőr- és népművészeti csoport- és szakkörvezetők települési szintű jelenlétének térségi együttműködés révén való biztosítása

A **térségi (járási) szint** egyik szorgalmazandó tevékenységének gondoljuk az **amatőr- és népművészeti szakkörök, csoportok vezetőinek biztosítását, koordinálását**. Ahhoz hasonló módon, mint ahogyan pl. a logopédusok, fejlesztő pedagógusok is járási szinten állnak rendelkezésre. A végső cél az, hogy **minden járásban** álljanak rendelkezésre olyan **szakemberek**, akik a helyben működő amatőr- és népművészeti csoportok **szakmai mentorálását, vezetését** el tudják látni. Az ennek egyik alapját jelentő **képzési rendszer** – a **Nemzeti Művelődési Intézet** és a **Hagyományok Háza** által, a közművelődési szakemberek továbbképzési rendszerében akkreditált, összesen … képzése által – biztosított. Ez a képzési rendszer biztosíthatja, hogy legyen **megfelelő számú szakember**.

A Közösségi Művelődési és Művészeti Főosztály tervei szerint, a 2016. II. félévében megjelenő, az élethosszig tartó tanulás feltételeinek fejlesztését szolgáló **EFOP-pályázat** keretében lenne lehetőség a **szakemberek települési szintű jelenlétét biztosító**, **járási (térségi) szintű együttműködések** kialakítására. A pályázati forrás lehetőséget biztosítana – többek között

* a foglalkoztatás megelőző **felmérésre**: mely amatőr-, illetve népművészeti szakágakban, hány szakemberre van szükség,
* a szakemberek **képzésére** (szakemberhiány esetén azt szorgalmaznánk, hogy inkább **az adott térségben élő**, az egyes szakághoz már valamelyest értő ember képzésével, mintsem „kívülről vásárolt szolgáltatással” biztosítsák a majdani pályázók a szakembereket),
* a járási (térségi) szintű **szakember-hálózat kialakítására** (praktikusan a **szakemberek foglalkoztatására**), akár
	+ **„hálózatszerűen”:** az egyes szakembereket a járás (térség) egyes települései, művelődési házai foglalkoztatják és a szakemberek „keresztül-kasul” járják a településeket (mi inkább ezt a formát preferáljuk, mert **szorosabbra fűzi a települések közötti együttműködési hálót**),
	+ **„csillagszerűen”:** a szakembereket a járási székhelyen működő művelődési ház foglalkoztatja és csillagszerűen járnak a székhely körül lévő településekre
* az **együttműködési rendszer** (esetleg valami informatikai, adatbázisszerű, „lefoglalom egy-egy időpontra a szakembert” rendszer) kialakítására, amely biztosítja, hogy **a szükséges szakember menetrendszerűen** rendelkezésre álljon.
1. A kedvezményezett járások besorolásáról szóló 290/2014. (XI. 26.) Korm. rendelet alapján:

	* *Kedvezményezett járások:* azok a járások, amelyeknek komplex mutatója kisebb, mint az összes járás komplex mutatójának átlaga,
	* *Fejlesztendő járások:* a kedvezményezett járásokon belül azok a legalacsonyabb komplex mutatóval rendelkező járások, amelyekben az ország kumulált lakónépességének 15%-a él,
	* *Komplex programmal fejlesztendő járások:* a kedvezményezett járásokon belül azok a legalacsonyabb komplex mutatóval rendelkező járások, amelyekben az ország kumulált lakónépességének 10%-a él,
	* *Komplex mutató:* társadalmi és demográfiai, lakás és életkörülmények, helyi gazdaság és munkaerő-piaci, valamint infrastruktúra és környezeti mutatókból képzett, összetett mutatószám [↑](#footnote-ref-1)